# Ar Vosen var ar Chatal

Oberennoù damheñvel pe handelvoù all zo ivez, gwelout An anevalet clan gat ar vocenn ha Ar vosen war al loened.
| ◄ Ar Gosni o tostaat | Ar Vosen var ar Chatal | An Derven hag ar Benduen ► |
* Eun droug a laca da grena
* Kement a glev komz anezha,
* Eur c’hlenved skrijus, eur voalen
* Heuillet ato gant an anken,
* Goest mad, en eun devez pe zaou
* Da garga puns braz an Ankou,
* (An Env a ioa, en he gounnar
* O rei eur freillad d’an douar
* Abalamour d’ar mil bec’het
* Ma voa bemdez gantho saotret ;)
* Ar vosen, p’eo red he henvel,
* A rea d’al loened ar brezel.
* Oll gant an Ankou ne deant ket,
* Oll avad oant ganthan taget.
* Al loened, don ha gouez,
* A ioa strafuil en ho zouez.
* Saouzanet oll en ho estlam
* Ne redent mui da glask ho zam
* Guillou a leze ar meot
* Da douza dizaoun ho geot ;
* Alanik var dro glud ar ier
* En doa dizonjet he vicher,
* An durzunel, pell dioc’h he far,
* A roucounelle he glac’har.
* Mui e nep leac’h na carantez
* Na plijadur, na levenez.
* Al Leon a gemen tro var dro
* Da gement loen a zo er vro
* Dont d’al lezvarn ’vije dalc’het
* En he lez d’an dervez merket.
* Pa voa digouezet ar vanden,
* Al leon a gomzas evelen :
* « Gouzout a rit, va mignoned
* « Eun nebeut zo omp goal scoet ;
* « Hon torfejou, na petra ta,
* « A laca’n Env d’hor bazata,
* « Guelomp eta ep damanti
* « An droug en deus great pephini
* « Rak dlet e ve d’ar c’hablusa,
* « D’ar falla, d’ar pec’her brasa,
* « Rei hag he gik hag he groc’hen
* « Evit stanca ginou’r vosen.
* « Guechall, dioc’h ma’m eus clevet
* « Ne vanke morse al loenet
* « Pa zigoueze eur bar encrez
* « Eur reus bennag en ho zouez
* « Da gas da vervel oc’h ar grouk
* « An torfetour kiriek d’an drouk.
* « Evidon-me, loen goal naounek
* « Am eus lonket chatal cornek,
* « Meot, denved hag oanet
* « Dioc’h an dousen am eus choket ;
* « Eun dro bennak zoken dre laer
* « Em eus debret ar mesaer.
* « Petra o doa great din ? Netra,
* « Hen anzao a rankan brema.
* « Me roi-ta va buez mar bez red
* « Araog avad, e tle, me gred,
* « Dont ama ive pep unan
* « D’anzao he vest-taoliou craban.
* « Rag, ervez lezennou pep bro
* « D’ar falla eo mont d’ar maro. »
* « Aotrou, c’hui zo re vad Roue
* « Eme Dom Lan dezhan neuze ;
* « Petra ? e safe deoc’h morc’hed,
* « Dre m’oc’h eus choket cals denved ?
* « Denved, pennou brell ha diot
* « N’ouzont nemet touza geot,
* « Ha lavaret beb en amzer
* « Bê, bê e creiz ho lanneier !
* « Eun henor bras zoken o doue
* « Pa vouent choket gant dent ho Roue. »
* Setu aze comzou Dom Lan
* A voue meulet gant pep unan.
* An tigr, an ours hag ar bleis
* Hag ezac’h braz-all aleis,
* A zachas gantho ho bragez
* Diroufen brao ha disclabez.
* Ar chas kiger, ar chas tropel,
* Ha loened all boas dioc’h brezel
* Hir ho skilfou ha lem ho dent
* A dremenaz oll evit sænt.
* Pa voa deut he dro, an azen
* A chiffronellaz evelen :
* « Dont a ra brema da zonch din
* « Edon eun dervez da vintin
* « En hent o vonet e beach,
* « N’ouzon ket avad da beleac’h ;
* « Ma tigouezaz din beachi
* « A dreus foenneg ar Maneti.
* « Edon var iun, ha naoun am boa
* « Al leac’h, distro evel ma voa,
* « Ar peuri drus, ha me a gred
* « Goal vroudet gant an drouk-spered
* « E touziz eno a c’heod
* « Anter ledander va zeod ;
* « Vardro eun anter ginaouad.
* « Guir n’emoa ket pa lirin mad. »
* D’ar c’homzou-ze e sao raktal
* Bres ha sklang etouez ar chatal.
* Eur bleis cos, bet var ar studi
* E kermeaz, e penn ar c’hardi,
* A zistag eun tam prezegen
* Evit diskuez eo an azen
* Ar c’hacouz, an hir scouarnek
* A zo bet d’ann oll drouk kiriek.
* Neuze an oll a ra safar
* A scrign ho dent hag a lavar :
* « Arao ! arao ! d’ar grouk ! d’ar grouk
* « Dle an oll loened var he chouk !
* « Al laer ! dibri geot an estren,
* « Ne ket souez m’eo deut ar vosen.
* Oc’h ar gorden ar rouzik keas
* Dle an oll chatal a baeas.
* Setu penauz e vam ar bed ;
* Ar virionez, al lealded
* Ne dint tam dioc’h he zoare
* Ar vertuz a gaf amzere.
* Mar d’oc’h pinvidik, galloudus
* Ne viot cavet morse cablus ;
* ’Mar d’oc’h avad paour ha displet
* Vit eun netra ’viot condaonet.